b'\n_START_ARTICLE_\nUnani\n_START_PARAGRAPH_\nUnani je sistem tradicionalnega zdravilstva, raz\xc5\xa1irjen v dr\xc5\xbeavah ju\xc5\xbene Azije (Indija, Pakistan in Banglade\xc5\xa1). Temelje sistema je postavil Hipokrat, pri \xc4\x8demer je \xc4\x8drpal znanje iz staroegip\xc4\x8danske in mezopotamske medicine ter izro\xc4\x8dil._NEWLINE_Unani v arabskem, hindustanskem, perzijskem in urdujskem jeziku pomeni\xc2\xa0\xc2\xbbjonski\xc2\xab\xc2\xa0(Ionnian). Izhaja iz arabske besede za Gr\xc4\x8dijo:\xc2\xa0\xc2\xbbal-Yunaan.\xc2\xab\xc2\xa0Unani pa je znan tudi pod izrazom\xc2\xa0\xc2\xbbHikmat\xc2\xab\xc2\xa0ali\xc2\xa0\xc2\xbbUnani-Tibb\xc2\xab\xc2\xa0(tibb v arab\xc5\xa1\xc4\x8dini pomeni medicina). Zdravilce imenujejo Hakim-i.\n_START_SECTION_\nIzvor\n_START_PARAGRAPH_\nUnani ima korenine v anti\xc4\x8dni Gr\xc4\x8diji. Skozi zgodovino so pri razvoju unanija sodelovali \xc5\xa1tevilni pomembni zdravilci. Najve\xc4\x8dji vpliv na teorije sistema naj bi imela gr\xc5\xa1ka zdravnika Hipokrat in Galen. Za njima je veliko arabskih in perzijskih u\xc4\x8denjakov izpopolnilo sistem, saj so bili po upadu gr\xc5\xa1ke in rimske civilizacije zdravni\xc5\xa1ki zapiski hranjeni na islamskih dvorih srednjeve\xc5\xa1kega Bli\xc5\xbenjega vzhoda. Tako je bilo v osmem in devetem stoletju po na\xc5\xa1em \xc5\xa1tetju veliko zapiskov prevedenih iz gr\xc5\xa1kega v arabski ali perzijski jezik. Prevodi so potem slu\xc5\xbeili kot osnova za unani zdravilski sistem. Najbolj\xc5\xa1i avtor besedila o osnovnih na\xc4\x8delih unanija je bil Ibn Sina (980-1037), arabski filozof, v Evropi znan pod imenom Avicenna. Sodelovali pa so tudi \xc5\xa1e Rhazes, al-Zahravi, Ibn Nafis in drugi, vsi Arabci po narodnosti._NEWLINE_V Indiji so o unaniju kot medicinskem sistemu pou\xc4\x8devali Arabci in kmalu so se tu postavili trdni temelji. Vladarji so celo poskrbeli za patrona\xc5\xbee, ki so pou\xc4\x8devale u\xc4\x8dence unanija. Med 13. in 17. stoletjem je unani dosegel svoj\xc2\xa0\xc2\xbbrazcvet\xc2\xab. V \xc4\x8dasu vladanja Angle\xc5\xbeev pa se je njegov razvoj ustavil, saj so umaknili patrona\xc5\xbee. Zaradi zaupanja v sistem je unani pre\xc5\xbeivel to obdobje._NEWLINE_Unani zdravilski sistem je v Indiji del javno dostopnega zdravstvenega sistema. Proizvodnjo in promet z zdravili in pripravki uporabljeni v unaniju ureja Zakon o zdravilih in kozmetiki iz leta 1940. Za potrebe ureditve in sistemizacije podro\xc4\x8dja unani zdravil je indijska vlada \xc5\xbee leta 1964 ustanovila komite za unani farmakopejo. Ta je v vseh letih obstoja izdal tri formularje z objavljenimi monografijami za ve\xc4\x8d kot 400 enostavnih in sestavljenih unani zdravil. Indija danes velja za eno od vodilnih dr\xc5\xbeav na svetu v unani zdravilskem sistemu. Ima svoje zdravnike, bolnice, izobra\xc5\xbeevalne in raziskovalne ustanove. Z unanijem zdravijo tako kvalificirani zdravniki, katerih izvajanje mora biti odobreno s strani indijske vlade, kot tudi tradicionalni zdravilci.\n_START_SECTION_\nFarmakoterapija\n_START_PARAGRAPH_\nV unaniju ima uporaba celih zdravilnih rastlin oz. njihovih me\xc5\xa1anic prednost pred zdravilnimi pripravki, ki vsebujejo izolirane aktivne substance. Cele rastline ohranijo svoj edinstven temperament, ki je klju\xc4\x8dnega pomena za delovanje._NEWLINE_Temperament rastline zajema njene bistvene kemijske in farmakolo\xc5\xa1ke zna\xc4\x8dilnosti. Pravzaprav je to se\xc5\xa1tevek vseh lastnosti osnovnih gradnikov rastline, ki imajo prav tako svoj temperament. U\xc4\x8dinek zdravila pripravljenega iz dolo\xc4\x8dene rastline je v skladu temperamentom lahko vro\xc4\x8d, vla\xc5\xbeen, mrzel ali suh. Dolo\xc4\x8devanje temperamenta (u\xc4\x8dinka) posameznim rastlinam ter tudi zdravilom je potekalo ve\xc4\x8d stoletij na podlagi dejanskih izku\xc5\xa1enj in poizkusov \xc5\xa1tevilnih zdravilcev. Zdravilne rastline in iz njih izdelana zdravila so vpeljevali v prakso postopoma._NEWLINE_Unani zdravilstvo predpostavlja, da imajo zdravilni pripravki iz celih rastlin bolj\xc5\xa1o u\xc4\x8dinkovitost ob zanemarljivih stranskih u\xc4\x8dinkih v primerjavi z izoliranimi substancami. Le cela zdravilna rastlina ima poleg aktivnih substanc tudi ostale sestavine kot so gumiji, sladkorji, vitamini, anorganske soli, ki varujejo telo pred mo\xc5\xbenim ne\xc5\xbeelenim delovanjem aktivne substance. Varnost in ne\xc5\xa1kodljivost zdravil za bolnika sta pri unaniju bistveni paradigmi.\n_START_SECTION_\nUnani in ajurveda\n_START_PARAGRAPH_\nUnani kot zdravilski sistem je zelo podoben ajurvedi. Oba temeljita na teoriji o prisotnosti \xc5\xa1tirih elementov v \xc4\x8dlove\xc5\xa1kem telesu. Skupni so jima tudi \xc5\xa1tevilni terapevtski pristopi, zdravila in zeli\xc5\xa1\xc4\x8dni pripravki, razlike so le v njihovem poimenovanju. Na unani je vplival islam, ajurveda pa je povezana z vedsko kulturo (v Indiji). Prakti\xc4\x8dno sta nastala kot enoten zdravilski sistem.'